Pan horoho pan horoho hwet ac cacain na xijein cacarain ma',
je pain macaracocon oro wari' nein Gerasa ma'.
Piri' mao iri na Jeju ne,
hwet qui' ac ca na wari' co corom pe ho' non caxicon jam.
Maqui' nain oro manain pacun ca cut corom to tococwa co cono' nana.
Xut cam' ac con na Jeju.
Wari' ma',
pe taxipa' nain oro pacun ca cut corom to tococwa co cono' nana.
Pao' pe xun paxi' nonon oro wari' ma',
ane om na ca ne.
Pao' pe xun pain arain too paxi' nonon quem.
Ane om na camain' ca ne.
Pao' pe ho' pao' pe ho' paxi' nonon pain oro arain too ma',
pain caximacon pain micon ma'.
Ane cuc tapiripit cain arain too ca pe micon ma' ne,
jicat pin ac cain na arain too ca pe caximacon ma' quem.
Hwara' opa paxi' nana co quep xun nonon ma',
ane om ha' cocon pain ca quep cocon ne.
Xi hwara' opa tamana ara ca ta.
Tama' xut in ximao pe nain oro pacun ca cut corom to tococwa co cono' nana,
je pain oro ca tamaja pan ne macan' ma' quem.
Tama' u ximao na pain xec je pain xim ma',
tama' mam' curuc ximao pan xucun pain pacun ma' quem.
Querec pira iri non Jeju ne,
mo hwet ac con na,
pe torotop mi' ac con na.
Merem mip ac con na:
Cain' cain' xim mapa' quem Jeju Panxica Iri' Jam co Iri' Taramaxicon pan?
Ac i ma' na ca merem mip con ma'.
Ta quep em' mapa' me ta,
tomi' mip inem.
Tomi' an pe mi' ron pain ca tomi' nem Iri' Jam pata',
om ta quep em' ton ta ron pata' ta non.
Merem ac i ma' na wari' ma',
xi om ne ca wara hwet ca' ron co cwa' ta ara con caxicon jam nucun ta.
Tomi' querec pan ac con na Jeju:
Cain' cain' ne wuxum quem non.
Om na,
Iritocon napa' wuxu ta ac ca na.
Xi mija ara urut pain ca caxicon jam urut ca' na ca tomi' ca ma'.
Jain jain na wari' ma',
pain ca tomi' mip con Jeju ma'.
Ta tomi' hwerehwet mama' momon pain pira caxicon jam ne me ta na ca tomi' mip nucun.
Cao' to nain i ma' caji mijac ma'.
Mija na caji mijac.
Iritocwinain ta.
Cao' to nain ca tamaja pan ne macan'.
Jain jain ac caca na oro caxicon jam nucun wari' ma'.
Mama' jein caji mijac ma' xut me.
Ma' ta corom hwet urut pain ta na ca tomi' mip cocon Jeju.
Mama' jein ta ac tococwa na.
Hwerehwet ca' ac cocon na,
corom hwet ac cacain na caji mijac ma' quem.
Mija na caji mijac.
Ac ca ma' 2.000 ne na.
Tamanain to pin ac ne na quem.
Jein quiji' mama' ac nein na ca tamaja ne macan' ma',
jein jein,
wara ca' na com ma',
pan corom mama' ac ne na,
cono' cono' pi' pin ac ne na quem.
Caram ma' co querec wet nanain caji mijac ma',
jein mama' ac caca na,
tomi' hwet ac cocon na oro wari' co to nanain cidade,
wiricoco oro co to nanain oro xitot ma' quem.
Tomi' hwet nonon pain oro carawa ca ara ne ma'.
Maji querec xi' e' ac caca na.
Jein hwet iri nonon Jeju ne,
querec ac cocon na co ma' co mija nana oro caxicon jam co corom to ho' nonon ma' ira.
Xao pe pin na.
Pe pin na wom.
Tamanain tamanain om pin na.
Jin' pin ac caca na.
Caram ma' co querec nanain ca ara ca Jeju ma',
tomi' hwet nonon co xo' maqui' nana ma'.
Tomi' hwet nonon pain carawa ca ara non co ma' co corom to ho' nonon caxicon jam ma' ira.
Tomi' hwet nonon pain carawa ca ara nain caji mijac ma' quem.
Taraju iri nana oro wari' ne,
jain jain ac caca na,
mao ra,
paca' rain macaraxut ca' ac cocon na Jeju.
Piton pe tain iri nain mam' horoho wa Jeju ne,
hwet xim ta Jeju ac ca na co ma' co corom to ho' nonon caxicon jam pane.
Om na ta ac con na Jeju.
In mao rain xurum.
In hwet roron oro ca nari nem ta.
Tomi' hwet roron pain ca ara mi' quem Iri' Jam ca',
pain ca quep xio pin quem ca',
pain ca xiram pa' quem ca' na ca tomi' con ma'.
In mao ac ca na,
pijim' mao ac cain na oro xijein cidade pain Decápolis ma'.
Xiram pa' napa' Jeju ta,
quep xio pin napa' ta na ca pijim' tococwa ma'.
Wa wa wa wa pi' pin ac cocon na oro wari'.